Springbok voor stok ná geel kaartEen van die Lions se Springbokke is deur die wedstrydkommissaris uitgewys ná sy span se Superrugby-sege van 29-16 Saterdag teen die Stormers op Nuweland. Die skeidsregter, Jaco Peyper, het die flank Jaco Kriel met ʼn geel kaart gestraf vir ʼn laatvat in die 26ste minuut. Kriel het ʼn skop van die Stormers-losskakel Robert du Preez afgestorm en in die lug teen hom gebots. Nadat hy die beeldmateriaal van die voorval dopgehou het, glo die kommissaris egter die Bok se optrede het ʼn rooi kaart verdien. Luidens ʼn verklaring sal Sanzaar se vuilspelkomitee Sondag die saak ondersoek. As Kriel skuld erken en die opgelegde straf aanvaar, sal die saak as afgehandel beskou word.